SKRIFTLIG FORESPØRGSEL E-0003/01

af Alexander de Roo (Verts/ALE) til Kommissionen

(17. januar 2001)

Om: Spaniens foreløbige plan for forvaltning af vandressourcerne

I juli 2000 fremsatte den spanske regering et forslag om en ny plan til forvaltning af vandressourcerne med henblik på at indføre nye fyldestgørende juridiske rammer for forvaltningen af vandressourcerne. Planen vil blive forelagt det spanske parlament i begyndelsen af næste år. Spørgsmålet om overførsel af vandressourcer mellem regionerne har været og vil sandsynligvis fortsat være lovforslagets mest kontroversielle spørgsmål, men den spanske regering fremskynder talrige projekter for omfattende vandreservoirer og vandoverførselssystemer, som vil få meget alvorlige sociale og miljømæssige følger på grund af tilsidesættelsen af forsigtighedsprincippet, især princippet om en bæredygtig forvaltning af vandressourcerne. Aragóns regionalregering har allerede meddelt, at den vil modsætte sig ethvert forsøgt på at overføre vand fra dens egne vandbassiner.

Er Kommissionen bekendt med den spanske regerings planer om at opføre et stort antal nye dæmninger og vandoverførselssystemer som en del af dens nye plan for forvaltning af vandressourcerne? Kan Kommissionen bekræfte, at den spanske regering allerede har modtaget EU-støtte til finansiering af disse planer, og i bekræftende fald fra hvilke europæiske programmer eller fonde? Vil der blive ydet støtte via EF-støtterammen for Spanien, der finansieres over strukturfondene 2000-2006, og via Samhørighedsfonden til disse planer for vandoverførsel? Hvilken berettigelse har disse planer i bekræftende fald i henhold til den nødvendige forudgående miljøvurdering til strukturfondene og den strategiske vurdering til Samhørighedsfonden? Er de spanske planer i overensstemmelse med bestemmelserne om vandoverførsler i det nye rammedirektiv om vand (2000/60/EF)? Er det spanske projektudkast i overensstemmelse med artiklen i det nye rammedirektiv om vand vedrørende fastsættelse af vandpriser og de almindelige retningslinjer for fastsættelse af priser for vand(1), der er under udarbejdelse?

(1) Pris-sætningspolitik med sigte på større bæredygtighed i brugen af vandressourcer KOM(2000) 477.

Svar afgivet på Kommissionens vegne af Margot Wallström

(6. april 2001)

Udkastet til den spanske vandforvaltningsplan Plan Hidrológico Nacional fik en positiv udtalelse i det rådgivende organ Consejo Nacional del Agua den 30. januar 2001. Den vedtoges af den spanske regering den 9. februar 2001 og blev endeligt godkendt af det spanske andetkammer medio marts. Dette projekt har været genstand for en bred høring af alle berørte parter, og en detaljeret analyse vil blive foretaget, når dens endelige udformning foreligger. Planen indeholder analyser og detaljer i forbindelse med de forskellige flodbækkener, men udgør også samtidig en overordnet ramme for den nationale vandpolitik, der rækker videre end begrebet vandområdeforvaltning i Europa-Parlamentets og Rådets vandrammedirektiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger.(1)

For så vidt angår sidstnævnte direktiv, skal planens gennemførelse ske under opfyldelse af følgende forpligtelser:

a) udarbejdelse af detaljerede vandområdeplaner for hvert enkelt vandløbsopland i Spanien senest i 2009,

b) udarbejdelse af en analyse af belastninger og miljøvirkninger, herunder en økonomisk analyse senest i 2004.

Desuden skal sådanne planer, når der er tale om floder såsom Douro, Tajo og Miño, der løber gennem flere lande, udarbejdes i snævert samarbejde med Portugal.

For så vidt angår udarbejdelsen af vandområdeplanerne, findes der ud over vandrammedirektivet en række fællesskabsretsakter, som er relevante og allerede bindende, nemlig Rådets direktiv 79/409/EØF af 2. april 1979 om beskyttelse af vilde fugle,(2) Rådets direktiv 92/43/EØF af 21. maj 1992 om bevaring af naturtyper samt vilde dyr og planter,(3) og endelig Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet(4). Kommissionen vil i sin egenskab af traktaternes vogter omhyggeligt følge denne sag.

For så vidt angår overførsel af vandressourcer, rummer vandrammedirektivet i sig selv ingen bestemmelser, der forbyder noget sådant. Dog skal en sådan overførsel være i overensstemmelse med de miljømæssige målsætninger såsom at sørge for tilstrækkelige vandmængder i udvindings/ afledningsområdet til at kunne opfylde kravene om en god økologisk status og ikke komme på tværs af anden fællesskabslovgivning som f.eks. fugledirektivet og habitatdirektivet.

For så vidt angår de økonomiske aspekter og prisfastsættelsen, er der i vandrammedirektivet fastsat klare forpligtelser. For det første skal der foretages en økonomisk analyse for hvert vandløbsopland under hensyntagen til alle former for vandudnyttelse. Denne analyse skal også tjene som grundlag for den fremtidige prispolitik for vandet. De tidsfrister, der skal overholdes, er 2004 for den økonomiske analyse og 2010 for vandprisfastsættelsen. Kommissionens meddelelse af juli 2000 om prissætningspolitikker med sigte på større bæredygtighed i brugen af vandressourcer indeholder principper og retningslinjer for gennemførelse af de økonomiske krav i vandrammedirektivet.

Fællesskabets støtteramme for strukturfondsinterventioner i mål 1-regioner i Spanien i perioden 2000-2006 rummer en række prioriteringer, herunder vand. Der satses heri på en integreret strategi for vandressourceforvaltning for de enkelte vandområder og delområder, der i overensstemmelse med retningslinjerne i vandrammedirektivet går ud på at skabe fuldstændige driftssystemer, der vil indgå i og blive koordineret med den nationale vandforvaltningsplan.

Til dato er en række projekter på dette område blevet samfinansieret af Den Europæiske Regionaludviklingsfond og Samhørighedsfonden på grundlag af planer for individuelle vandløbsoplande. De spanske myndigheder har forelagt en rammestrategi for vandforsyning med kriterier for projektudvælgelse samt en foreløbig fortegnelse over prioriterede aktiviteter for hvert vandløbsopland. Serier af projekter for de individuelle vandløbsoplande er ved at blive gennemgået af Kommissionen med henblik på en eventuel samfinansiering via Samhørighedsfonden i tidsrummet 2000-2006.

Kommissionen vil sikre sig, at de programmer, som den er med til at finansiere, gennemføres i overensstemmelse med den gældende lovgivning, samt at alle aktiviteter er i overensstemmelse og forenelige med fællesskabspolitikken, herunder miljøpolitikken. Det skal understreges, at den spanske vandforvaltningsplan er holdt i meget generelle vendinger. Når der skal tages stilling til, om de enkelte projekter er forenelige med f.eks. vandrammedirektivet eller habitatdirektivet, kræves der langt flere enkeltheder som foreskrevet i den pågældende lovgivning.

(1) EFT L 327 af 22.12.2000.

(2) EFT L 103 af 25.4.1979.

(3) EFT L 206 af 22.7.1992.

(4) EFT L 73 af 14.3.1997.